ກອງປະຊຸມໃຫຍ່ ຄັ້ງທີ II ຂອງອົງຄະນະພັກກະຊວງການເງິນ ໄດ້ດຳເນີນເປັນເວລາ 2 ວັນ ແລະ ອັດລົງດ້ວຍຜົນສຳເລັດຢ່າງຈົບງາມ ຢູ່ທີ່ຫໍປະຊຸມແຫ່ງຊາດ; ຊຶ່ງກອງປະຊຸມດັ່ງກ່າວໄດ້ໄຂຂຶ້ນໃນລະຫວ່າງວັນທີ 3-4 ກັນຍາ 2015 ຜ່ານມານີ້. ພາຍໃຕ້ການເປັນປະທານຂອງສະຫາຍ ດຣ. ລຽນ ທິແກ້ວ ກຳມະການສູນກາງພັກ, ເລຂາຄະນະພັກກະຊວງ, ລັດຖະມົນຕີວ່າການກະຊວງການເງິນ ແລະ ໃຫ້ກຽດເຂົ້າຮ່ວມຂອງສະຫາຍ ດຣ. ບຸນປອນ ບຸດຕະນະວົງ ກຳມະການກົມການເມືອງສູນກາງພັກ, ຄະນະເລຂາທິການສູນກາງພັກ, ຮອງນາຍົກລັດຖະມົນຕີ, ຜູ້ຊີ້ນຳວຽກງານເສດຖະກິດມະຫາພາກ ແລະ ບໍລິການ. ນອກຈາກນີ້ຍັງມີແຂກທີ່ມີກຽດຈາກບັນດາອົງການຈັດຕັ້ງຂອງພັກ-ລັດ, ຂັ້ນສູນກາງ, ແຂວງ-ນະຄອນ ຫຼວງ, ບັນດາເລຂາ-ຮອງເລຂາຄະນະພັກ ອ້ອມຂ້າງກະຊວງການເງິນ, ພະນັກງານບຳນານ, ພະນັກງານຈາກ 3 ອົງການຈັດຕັ້ງມະຫາຊົນຂັ້ນສູນກາງ ແລະ ສະມາຊິກພັກສົມບູນເຂົ້າຮ່ວມ 160 ສະຫາຍ/ຍິງ 35 ສະຫາຍ ທີ່ເປັນຕົວແທນໃຫ້ສະມາຊິກພັກທັງໝົດ 548 ສະຫາຍ ທົ່ວອົງຄະນະພັກກະຊວງການເງິນ, ແຂກຖືກເຊີນ 56 ສະ ຫາຍ/ຍິງ 12 ສະຫາຍ.
ໃນວາລະກອງປະຊຸມໃຫຍ່ດັ່ງກ່າວສະຫາຍ ດຣ. ລຽນ ທິແກ້ວ ກຳມະການສູນກາງພັກ, ເລຂາຄະນະພັກກະຊວງ, ລັດຖະມົນຕີວ່າການກະຊວງການເງິນ ໄດ້ຂຶ້ນຜ່ານບົດລາຍງານການເມືອງ ຂອງຄະນະພັກກະຊວງການເງິນ ໃນໄລຍະຜ່ານມາ ເຊີ່ງຍາດມາໄດ້ຜົນງານຫລາຍດ້ານ; ຊຶ່ງໃນທີ່ປະຊຸມ ກໍ່ໄດ້ມີບັນດາຜູ້ຕາງໜ້າກົມອ້ອມຂ້າງກະຊວງການເງິນ ປະກອບຄໍາຄິດຄໍາເຫັນຢ່າງຕັ້ງໜ້າ ໃສ່ບົດລາຍງານການເມືອງ ແລະ ໜຶ່ງໃນນັ້ນ ກໍ່ແມ່ນການປະກອບຄໍາຄິດຄໍາເຫັນ ຂອງສະຫາຍ ດຣ. ອາດສະພັງທອງ ສີພັນດອນ ຄະນະພັກກະຊວງ, ເລຂາຄະນະພັກຮາກຖານກົມພາສີ ຕາງໜ້າໃຫ້ບັນດາສະມາຊິກພັກ ທີ່ຂຶ້ນກັບຄະນະພັກຮາກຖານກົມພາສີ ກໍ່ໄດ້ກ່າວໃຫ້ການສະໜັບສະໜູນ, ເຫັນດີເຫັນພ້ອມ ແລະ ສະແດງຄວາມເປັນເອກະພາບຕໍ່ບົດລາຍງານການເມືອງ ທີ່ສະເໜີໂດຍສະຫາຍ ເລຂາຄະນະພັກກະຊວງການເງິນ ແລະ ໄດ້ກ່າວບາງຕອນວ່າ: ເນື້ອໃນບົດລາຍງານການເມືອງແມ່ນມີຄວາມຖືກຕ້ອງ, ສອດຄ່ອງກັບ ສະພາບການຊີ້ນໍາ-ນໍາພາຕົວຈິງຢ່າງແທດເຖິງໃນໄລຍະຜ່ານມາ, ອັນພົ້ນເດັ່ນແມ່ນໄດ້ຕັ້ງໜ້າປັບປຸງກໍ່ສ້າງພັກ ໃຫ້ໜັ້ກແໜ້ນ, ເຂັ້ມແຂງ, ນໍາພາວຽກງານຂະແໜງການເງິນຜ່ານຜ່າບັນຫາຫຍຸ້ງຍາກຫຼາຍຢ່າງ, ສາມາດຄຸ້ມຄອງລາຍຮັບ ແລະ ລາຍຈ່າຍ ໄປຕາມກົດໝາຍ ແລະ ລະບຽບການ; ທັງກໍານົດທິດທາງ, ນະໂຍບາຍ ດ້ານການເງິນ ໃນຕໍ່ໜ້າຢ່າງມີວິທະຍາສາດ ແລະ ສອດຄ່ອງ ກັບສະພາບການ ແລະ ຈຸດພິເສດ ຕົວຈິງ ໃນການສ້າງຄວາມເຂັ້ມແຂງທາງດ້ານການເງິນ. ຕ່າງໜ້າຄະນະພັກຮາກຖານກົມພາສີ ຂໍສະໜັບສະໜູນເຫັນດີເປັນເອກະພາບ ຕໍ່ບົດລາຍງານການເມືອງດັ່ງກ່າວ ແລະ ຂໍສະແດງຄວາມຊົມເຊີຍຢ່າງສຸດໃຈ.
ຊຶ່ງພາຍໃຕ້ການຊີ້ນໍາ-ນໍາພາ ໂດຍກົງ ແລະ ຮອບດ້ານ ຈາກຄະນພັກກະຊວງການເງິນ ໃນໄລຍະຜ່ານມາ ຄະນະພັກຮາກຖານກົມພາສີ ໄດ້ອອກແຮງຕັ້ງໜ້າເຄື່ອນໄຫວວຽກງານຕາມໜ້າທີ່ການເມືອງ ແລະ ຂອບເຂດສິດຄວາມຮັບຜິດ ຊອບຢ່າງເປັນເຈົ້າການ ໂດຍເນັ້ນໜັກໃສ່ ການເຕົ້າໂຮມຄວາມສາມັກຄີພາຍໃນໃຫ້ມີຄວາມ ໜັກແໜ້ນ, ເຂັ້ມແຂງ, ເຄື່ອນໄຫວວຽກງານວິຊາສະເພາະຢ່າງມີຍຸດທະສາດ, ແຜນການ, ແຜນງານລະອຽດ, ມີຜົນສຳເລັດສູງ ແລະ ເຕີບໃຫຍ່ຂະຫຍາຍ ຕົວຂຶ້ນເປັນກ້າວໆ, ຊຶ່ງສະແດງໃຫ້ເຫັນໃນການຊີ້ນຳ-ນຳພາ ເຮັດສຳເລັດການຈັດຕັ້ງປະຕິບັດແຜນການຈັດເກັບລາຍຮັບເຂົ້າງົບປະມານໃນແຕ່ລະສົກປີທີ່ຜ່ານມາ, ຊຶ່ງຂໍຍົກບາງດ້ານທີ່ພົ້ນເດັ່ນໃນໄລຍະຜ່ານມາ ດັ່ງນີ້:
1. ດ້ານການຈັດຕັ້ງ:
ຄະນະພັກຮາກຖານໄດ້ເອົາໃຈໃສ່ໃນການບູລະນະກົງຈັກການຈັດຕັ້ງ ເພື່ອໃຫ້ສອດຄ່ອງກັບນິຕິກໍາແຕ່ ລະໄລຍະ ໃນການລວມສູນສາຍຕັ້ງທາງດ້ານວິຊາສະເພາະ, ຊຶ່ງໄດ້ປັບປຸງໂຄງປະກອບການຈັດຕັ້ງຕາມກົດ ໝາຍວ່າດ້ວຍພາສີ ສະບັບປັບປຸງບາງມາດຕາ ເລກທີ: 57/ສພຊ, ລົງວັນທີ: 24 ທັນວາ 2014 ໂດຍຫັນການຄຸ້ມຄອງສາຍຕັ້ງ ຈາກ 3 ຂັ້ນ ຄື: ກົມພາສີ, ພາສີປະຈຳເຂດ ແລະ ດ່ານພາສີຊາຍແດນ ມາເປັນ 2 ຂັ້ນ ຄື: ກົມພາສີ ທີ່ປະກອບມີ 10 ພະແນກການ, ມີພະນັກງານທັງໝົດ 177 ຄົນ, ຍິງ 30 ຄົນ, ມີສະມາຊິກພັກ 130 ສະຫາຍ, ຍິງ 22 ສະຫາຍ ເພີ່ມຂຶ້ນ 46% ເມື່ອສົມທຽບໃສປີ 2010; ດ່ານພາສີຊາຍແດນ ປະກອບມີ 24 ດ່ານພາສີສາກົນ ເພີ່ມຂຶ້ນ 15%, ດ່ານພາສີທ້ອງຖິ່ນ 23 ດ່ານ ປະຈຸບັນຍັງບໍ່ມີການເພີ່ມຂຶ້ນ, ດ່ານພາສີປະເພນີ 27 ດ່ານ ປະຈຸບັນຍັງບໍ່ມີການເພີ່ມຂຶ້ນ, ພ້ອມນັ້ນຍັງໄດ້ສ້າງຕັ້ງກອງກວດກາພາສີປະຈຳແຂວງ ໃນ 17 ແຂວງທົ່ວປະເທດ ເພື່ອເຮັດໜ້າທີ່ໃນການຕ້ານການຄ້າຂາຍເຖື່ອນ ແລະ ເປັນຂອດປະສານສົມທົບກັບອົງການປົກຄອງທ້ອງຖິ່ນ, ຊຶ່ງພະນັກງານປະຈໍາການຢູ່ດ່ານພາສີຊາຍແດນ ແລະ ກອງກວດກາພາສີ ທັງໝົດ ຈໍານວນ 867 ຄົນ, ຍິງ 158 ຄົນ ເພີ່ມຂຶ້ນ 13%; ພ້ອມດຽວກັນນີ້ກໍ່ຍັງມີບັນດາດ່ານທີ່ອົງການປົກຄອງທ້ອງຖິ່ນເປີດນໍາໃຊ້ ຈໍານວນ 32 ດ່ານ, ໃນນັ້ນມີ 02 ດ່ານສາກົນ, 09 ດ່ານທ້ອງຖິ່ນ ແລະ 21 ດ່ານປະເພນີ, ແຕ່ບໍ່ມີເຈົ້າໜ້າທີ່ພາສີປະຈໍາການ ມີພຽງແຕ່ເຈົ້າໜ້າທີ່ຂະແໜງການອື່ນປະຈໍາການ.
2. ການຫັນວຽກງານພາສີເປັນທັນສະໄໝ:
ເພື່ອເປັນການອໍານວຍຄວາມສະດວກທາງດ້ານການຄ້າ ແລະ ເຊື່ອມໂຍງກັບສາກົນ ຄະນະພັກຮາກຖານກົມພາສີ ໄດ້ເອົາໃຈໃສ່ຫັນວຽກງານພາສີເປັນທັນສະໄໝ, ສ້າງກົນໄກຄຸ້ມຄອງລະບຽບການ, ຂັ້ນຕອນການແຈ້ງພາສີ, ພັດທະນາເຄື່ອງມືທັນສະໃໝເຂົ້າໃນວຽກງານຄຸ້ມຄອງເອກະສານເຂົ້າ-ອອກ (E-Office) ພ້ອມນັ້ນ ກໍ່ສາມາດສັງລວມຮັບທົ່ວປະເທດຢູ່ກົມພາສີໄດ້ປະຈໍາວັນ, ໂດຍນໍາໃຊ້ລະບົບການແຈ້ງພາສີແບບອີເລັກໂຕຣນິກ ASYCUDA ລົງສູ່ບັນດາດ່ານພາສີສາກົນໃນຂອບເຂດທົ່ວປະເທດ ຈຳນວນ 23 ດ່ານ, ນໍາໃຊ້ເຄື່ອງກວດກາສິນຄ້າດ້ວຍລະບົບສາຍແສງ SCANNER ແລະ ຊິງຊັ່ງນໍ້າໜັກ ຢູ່ໃນ 08 ດ່ານພາສີສາກົນ, ພັດທະນາລະບົບການຊຳລະຄ່າພາສີ-ອາກອນ ຜ່ານທະນາຄານ (Smart Tax) ຈຳນວນ 08 ດ່ານສາກົນ ແລະ ກະກຽມຜັນຂະຫຍາຍສູ່ບັນດາດ່ານໃນຂອບເຂດທົ່ວປະເທດ, ທົດລອງນຳໃຊ້ລະບົບອີເລັກໂຕຣນິກເຂົ້າໃນ ການຈັດເກັບຄ່າທຳນຽມຜູ້ໂດຍສານ ແລະ ພາຫະນະ ເຂົ້າ-ອອກ ຜ່ານດ່ານພາສີສາກົນຂົວມິດຕະພາບ 1 (RFID), ຕິດຕັ້ງລະບົບອີເລັກໂຕຣນິກ (GPS) ເຂົ້າໃນການຕິດຕາມພາຫະນະບັນທຸກສິນຄ້າ ແລະ ລະບົບອີເລັກໂຕຣນິກ (E-Meter) ເພື່ອຄຸ້ມຄອງຕິດຕາມກວດການໍ້າມັນເຊື້ອໄຟ ຈາກດ່ານຫາສາງ ແລະ ການຈໍາໜ່າຍຈາກສາງຫາປໍ້າຂາຍຍ່ອຍ, ພ້ອມກັນນີ້ ເພື່ອກະກຽມຄວາມພ້ອມໃນການປະຕິບັດລະບົບປະຕູດຽວອາ ຊຽນ ແມ່ນຢູ່ໃນຂະບວນການພັດທະນາລະບົບແຈ້ງເອກະສານພາສີຜ່ານປະຕູດຽວແຫ່ງຊາດ (National Single Window). ຊຶ່ງສະແດງໃຫ້ເຫັນການເພີ່ມຂຶ້ນຂອງການຈັດເກັບລາຍຮັບໃນແຕ່ລະປີ 15-20% ແລະ ຖ້າທຽບຈາກປີ 2010-2015 ແມ່ນເຫັນວ່າເພີ່ມຂຶ້ນ 123%.
3. ວຽກງານພົວພັນຮ່ວມມືກັບຕ່າງປະເທດ:
ໂດຍປະຕິບັດຕາມແນວທາງ, ນະໂຍບາຍ ການພົວພັນຕ່າງປະເທດຂອງພັກ ກໍ່ຄືການເຊື່ອມໂຍງເສດຖະກິດກັບສາກົນ ໂດຍສະເພາະການກະກຽມເຂົ້າຮ່ວມປະຊາຄົມເສດຖະກິດອາຊຽນ ຄະນະພັກຮາກຖານກົມພາສີ ໄດ້ເອົາໃຈໃສ່ປະຕິບັດຕາມແຜນການຂອງກະຊວງການເງິນ ກໍ່ຄືການປະຕິບັດໜ້າວຽກທີ່ຕິດພັນກັບຂະແໜງການໂດຍກົງ ໂດຍສະເພາະ ການຫຼຸດຜ່ອນອັດຕາພາສີ ໃນອັດຕາ 0% ກວມ 90% ຕາມສາລະບານສິນຄ້າລະບົບເອກະພາບອາຊຽນ, ຊຶ່ງໃນສົກປີ 2013-2014 ຜ່ານມາ ໄດ້ປະຕິບັດການໃຫ້ສິດທິພິເສດໃນການຫຼຸດຜ່ອນອັດຕາພາສີ ມີມູນຄ່າການຄ້າ 1.300 ລ້ານກວ່າໂດລາ, ຄຽງຄູ່ກັນນັ້ນກໍ່ໄດ້ເພີ່ມທະວີການຮ່ວມມືສອງຝ່າຍ, ບັນດາປະເທດອານຸພາກພື້ນລຸ່ມແມ່ນໍ້າຂອງ, ອາຊີ-ປາຊີຟິກ, ອາຊຽນ-ຢູໂລບ ແລະ ອົງການພາສີໂລກ.
ນອກຈາກນີ້ສະຫາຍ ດຣ. ອາດສະພັງທອງ ສີພັນດອນ ຄະນະພັກກະຊວງ, ເລຂາຄະນະພັກຮາກຖານກົມພາສີ ຕາງໜ້າໃຫ້ບັນດາສະມາຊິກພັກ ທີ່ຂຶ້ນກັບຄະນະພັກຮາກຖານກົມພາສີ ຍັງໄດ້ໃຫ້ຄໍາໜັ້ນສັນຍາ ກັບກອງປະຊຸມໃຫຍ່ຄະນະພັກກະຊວງການເງິນ ຄັ້ງນີ້ວ່າ: ຈະຕ້ອງສືບຕໍ່ປະຕິບັດໜ້າທີ່ການເມືອງຂອງພັກ ກໍ່ຄືປະຕິບັດເນື້ອໃນກອງປະຊຸມໃຫຍ່ ຄັ້ງທີ II ແລະ ແຜນພັດທະນາຂອງຂະແໜງການເງິນໃຫ້ປະກົດຜົນເປັນຈິງ, ພວກຂ້າພະເຈົ້າ ຈະອອກແຮງຕັ້ງໜ້າປະຕິບັດທິດທາງແຜນການ, ຜັນຂະຫຍາຍມະຕິກອງປະຊຸມໃຫຍ່ຄັ້ງນີ້ ໃຫ້ເປັນຮູບປະທໍາ, ເສີມຂະຫຍາຍມູນເຊື້ອອັນດີງາມ ແລະ ຜົນງານອັນພົ້ນເດັ່ນ ເພື່ອປະກອບບສ່ວນເປັນກຳລັງແຮງໃຫ້ແກ່ຄະນະພັກກະຊວງການເງິນ ໂດຍ ການປັບປຸງ, ບູລະນະ ແລະ ກໍ່ສ້າງຄະນະພັກຮາກຖານ ຂອງຕົນ ໃຫ້ມີຄວາມໜັກແໜ້ນ, ເຂັ້ມແຂງ, ສ້າງແຜນການ, ແຜນງານ, ແຜນວຽກຕົວຈິງ ຢ່າງມີວິທະຍາສາດ ພ້ອມທັງສູ້ຊົນປຸກລະດົມສະມາຊິກພັກ-ພະນັກ ງານ, ເຕົ້າໂຮມຄວາມສາມັກຄີເປັນປຶກແຜ່ນແໜ້ນໜາ, ຕັ້ງໜ້າເຄື່ອນໄຫວປະຕິບັດໜ້າທີ່ຢ່າງເຂັ້ມແຂງ, ເຂັ້ມງວດ ເພື່ອໃຫ້ມີຜົນສໍາເລັດ.
ພ້ອມດຽວກັນນັ້ນກໍ່ຈະໄດ້ສືບຕໍ່ປັບປຸງກົງຈັກການຈັດຕັ້ງ ໃຫ້ມີຄວາມເຂັ້ມແຂງ ຮັບປະກັນການຊີ້ ນໍາ-ນໍາພາທາງດ້ານວຽກງານວິຊາສະເພາະໃຫ້ລວມສູນເປັນເອກະພາບແຕ່ສູນກາງລົງທ້ອງຖິ່ນ, ເພີ່ມທະວີວຽກງານພັດທະນາຊັບພະຍາ ກອນມະນຸດໃຫ້ມີຄຸນນະພາບ ແລະ ຄຸນສົມບັດສິນທໍາປະຕິວັດ, ສຶບຕໍ່ປັບປຸງລະບົບນິຕິກໍາຂອງຂະແໜງພາສີໃຫ້ຄົບຊຸດ, ມີລັກສະນະຊາດ ແລະ ສາກົນ; ສ້າງເງື່ອນໄຂໃຫ້ສັງຄົມມີສ່ວນຮ່ວມໃນການພັດທະນາວຽກງານພາສີ ໃຫ້ມີຄວາມທັນສະ ໄໝ, ຮັບປະກັນການເຊື່ອມໂຍງກັບພາກພື້ນ ແລະ ສາກົນ ແລະ ສາມາດຕອບສະໜອງໄດ້ເງື່ອນໄຂການອໍານວຍຄວາມສະ ດວກທາງດ້ານການຄ້າ ແລະ ການລົງທຶນ.
ກອງປະຊຸມໄດ້ດຳເນີນໄປດ້ວຍບັນຍາກາດທີ່ຟົດຟື້ນ ແລະ ສຳເລັດຕາມຈຸດປະສົງລະດັບຄາດໝາຍທີ່ວາງໄວ້; ຊຶ່ງຕະຫລອດໄລຍະຂອງກອງປະຊຸມ ບັນດາຜູ້ແທນທີ່ເຂົ້າຮ່ວມ ໄດ້ຮັບຟັງ ແລະ ປະກອບຄຳເຫັນຕໍ່ບັນຫາຕ່າງໆ ດ້ວຍຄວາມຮັບຜິດຊອບສູງ ຊຶ່ງສາມາດສັງລວມຜົນຂອງກອງປະຊຸມໄດ້ດັ່ງນີ້:
1.ກອງປະຊຸມໃຫຍ່ໄດ້ເຫັນດີເປັນເອກະພາບຢ່າງສົມບູນ ຮັບຮອງເອົາບົດລາຍງານການເມືອງ ຂອງຄະນະພັກກະຊວງການເງິນ ຊຶ່ງສະເໜີໂດຍສະຫາຍ ດຣ. ລຽນ ທິແກ້ວ ກຳມະການສູນກາງພັກ, ເລຂາຄະນະພັກກະຊວງ, ລັດຖະມົນຕີວ່າການກະຊວງການເງິນ; ບົດລາຍງານການເມືອງໄດ້ສະຫລຸບ, ສັງລວມ ແລະ ຕີລາຄາສະພາບການຈັດຕັ້ງປະຕິບັດວຽກງານ ຂອງອົງຄະນະພັກກະຊວງການເງິນໄດ້ຢ່າງຖືກຕ້ອງ ແລະ ພາວະວິໃສ, ຍົກໃຫ້ເຫັນສະພາບການຕົວຈິງຢ່າງຊັດເຈນ, ໄດ້ມີການຖອດຖອນບົດຮຽນ, ພຶດຕິກຳຕົວຈິງໃນການຈັດຕັ້ງປະຕິບັດແນວທາງປ່ຽນແປງໃໝ່ຂອງພັກ ຢູ່ໃນຂະບວນການຄຸ້ມຄອງ ແລະ ພັດທະນາວຽກງານ ການເງິນຢູ່ໃນໄລຍະ 5 ປີຜ່ານມາ; ບົດລາຍງານການເມືອງຍັງໄດ້ວາງທິດທາງເພື່ອເພີ່ມທະວີບົດບາດການນຳພາຂອງພັກ ຕໍ່ວຽກງານຂະແໜງການເງິນ ຊຶ່ງໄດ້ກຳນົດເປົ້າໝາຍສູ້ຊົນດ້ານການເງິນງົບປະມານສອດຄ່ອງກັບແຜນພັດທະນາເສດຖະກິດ-ສັງຄົມ 5 ປີ ຄັ້ງທີ 8 ຮອດປີ 2020 ແລະ ສ້າງພື້ນຖານໂຄງລ່າງເສດຖະກິດ ເພື່ອຫລຸດພົ້ນອອກຈາກປະເທດດ້ອຍພັດທະນາ ພ້ອມທັງໄດ້ວາງຄາດໝາຍສູ້ຊົນ ໃນຂະແໜງການເງິນງົບປະມານໄວ້ດັ່ງນີ້: ຢຶດໝັ້ນວິໄສທັດຂອງພັກ ຄືນຳພາປະເທດຫລຸດພົ້ນອອກຈາກສະຖານະການເປັນປະ ເທດດ້ອຍພັດທະນາໃນປີ 2020 ສ້າງເສດຖະກິດເພື່ອສ້າງໜໍ່ແໜງແກ່ການຫັນໄປສູ່ອຸດສະຫະກຳທີ່ທັນສະ ໃໝ; ສູ້ຊົນປັບປຸງງົບປະມານແຫ່ງລັດໃຫ້ມີຄວາມໜັກແໜ້ນດ້ານລາຍຮັບ-ລາຍຈ່າຍ ຮັບປະກັນດ້ານພື້ນ ຖານໃຫ້ແກ່ການພັດທະນາເສດຖະກິດ-ສັງຄົມຕາມທິດພັກນຳພາ ແລະ ລັດຄຸ້ມຄອງ ປະຊາຊົນເປັນເຈົ້າ ສູ້ຊົນປະຕິບັດງົບປະມານແຫ່ງລັດໃຫ້ບັນລຸ ຕາມທີ່ສະພາແຫ່ງຊາດຮັບຮອງເອົາແຕ່ລະສົກງົບປະມານ 23-25% ຂອງ GDPGDPGDPຮັບປະກັນການຂາດດູນຂອງງົບປະມານໃຫ້ຢູ່ໃນລະດັບບໍ່ເກີນ 5% ຂອງ GDP ຕໍ່ປີ. ຄະນະພັກຍັງຈະຕ້ອງ ໄດ້ສືບຕໍ່ປັບປຸງ ດ້ານນະໂຍບາຍ ແລະ ປັບປຸງກົນໄກການຄຸຸ້ມຄອງລາຍຮັບ-ລາຍຈ່າຍ, ການຄຸ້ມຄອງໜີ້ສິນ ແລະ ການດຸ່ນດ່ຽງງົບປະມານ, ການພົວພັນການເງິນ ລະຫວ່າງສູນກາງ ກັບທ້ອງຖິ່ນ, ການເຊື່ອມໂຍງລະຫວ່າງພາກພື້ນ ແລະ ສາກົນ ເພື່ອແກ້ໄຂອຸປະສັກທີ່ກີດຂວາງການພັດທະນາຂະແໜງການເງິນ ຕັ້ງໜ້າພັດທະນາລະບົບການຄຸ້ມຄອງການເກັບລາຍຮັບ ໃຫ້ເປັນລະບົບຄົບຊຸດ ໂດຍສະເພາະລະບົບການເກັບພາສີ, ສ່ວຍສາອາກອນ ແລະ ອື່ນໆ ຮັບປະກັນງົບປະມານເສດຖະກິດ-ສັງຄົມ ຢ່າງເປັນເຈົ້າການ ເຂົ້າກັບລະບົບການຄຸ້ມຄອງການເງິນຂອງພາກພື້ນ ແລະ ສາກົນ. ອຸດົມການຊ່ວຍເຫລືອທາງດ້ານທຶນຮອນ ແລະ ວິຊາການເພື່ອພັດທະນາ ພື້ນຖານໂຄງລ່າງຂອງຂະແໜງການເງິນ ແລະ ເສດຖະກິດໂດຍລວມ.
2.ກອງປະຊຸມໄດ້ຮັບຟັງການລາຍງານ ແລະ ປະກອບຄຳເຫັນກ່ຽວກັບວຽກງານທີ່ພົ້ນເດັ່ນ, ຕົວແບບ ໃນຂົງ ເຂດລາຍຮັບ, ຂົງເຂດລາຍຈ່າຍແຕ່ສູນກາງຫາທ້ອງຖິ່ນ ແລະ ອົງການຈັດຕັ້ງມະຫາຊົນ ຊຶ່ງຢັ້ງຢືນຄືນຜົນງານໃນໄລຍະຜ່ານມາ ສະແດງເຖີງຄວາມຕັດສິນໃຈຂອງແຕ່ລະພາກສ່ວນ ທີ່ຈະປະຕິບັດທິດທາງ ແລະ ໜ້າທີ່ການເມືອງແຫ່ງການນຳພາຂອງອົງຄະນະພັກ ທີ່ກອງປະຊຸມໃຫຍ່ໄດ້ຮັບຮອງເອົາ.
3.ກອງປະຊຸມໄດ້ເຫັນດີ ແລະ ຮັບຮອງເອົາບົດສຳຫລວດການນຳພາລວມ ຂອງຄະນະພັກກະຊວງການເງິນ ໃນໄລຍະຜ່ານມາ ໃນນັ້ນ, ມີທັງຈຸດດີຕ້ອງໄດ້ເສີມຂະຫຍາຍ ແລະ ຈຸດອ່ອນ ຂໍ້ຄົງຄ້າງທີ່ຕ້ອງໄດ້ສືບຕໍ່ແກ້ໄຂ ແລະ ບັນດາບົດຮຽນທີ່ຖອດຖອນໄດ້ ເພື່ອປັບປຸງການນຳພາໃນຕໍ່ໜ້າ.
4.ກອງປະຊຸມໃຫຍ່ ໄດ້ເລືອກຕັ້ງເອົາຄະນະບໍລິຫານງານຂອງກະຊວງການເງິນຊຸດທີ່ 2 ຈຳນວນ 15 ສະຫາຍ ຍິງ 3 ສະຫາຍ ຊຶ່ງປະກອບດ້ວຍບັນດາສະຫາຍຜູ້ທີ່ມີຄວາມສາມາດ, ມີບົດຮຽນໃນການຊີ້ນຳ-ນຳພາ ທັງເປັນຜູ້ທີ່ຊື່ສັດ ແລະ ຈົ່ງຮັກພັກດີຕໍ່ພາລະກົດປະຕິວັດຂອງພັກເຮົາ ດັ່ງມີລາຍຊື່ລຸ່ມນີ້:
4.1 ສະຫາຍ ລຽນ ທິແກ້ວ.
4.2 ສະຫາຍ ບຸນໂຈມ ອຸບົນປະເສີ.
4.3 ສະຫາຍ ນາງ ທິບພະກອນ ຈັນທະວົງສາ.
4.4 ສະຫາຍ ຄຸນຍົນ ຄຳມະນີ.
4.5 ສະຫາຍ ດຣ. ອາດສະພັງທອງ ສີພັນດອນ.
4.6 ສະຫາຍ ສີລາ ວຽງແກ້ວ.
4.7 ສະຫາຍ ດຣ. ບຸນເຫຼືອ ສິນໄຊວໍລິວົງ.
4.8 ສະຫາຍ ສັງວອນ ພັນທະວິໄລ.
4.9 ສະຫາຍ ພູທະນູເພັດ ໄຊສົມບັດ.
4.10 ສະຫາຍ ສົມບູນ ອິນທະປະຖາ.
4.11 ສະຫາຍ ນາງ ກະເສີມສີ ພົມມະວົງສາ.
4.12 ສະຫາຍ ສິດທິສອນ ເທບພາສີ.
4.13 ສະຫາຍ ທຸມ ຄຳພານິດ.
4.14 ສະຫາຍ ນາງ ວັນພອນ ພົມມະສອນ.
4.15 ສະຫາຍ ພູເຂົາຄຳ ວັນນະວົງໄຊ.
5.ກອງປະຊຸມຄັ້ງປະຖົມມະລຶກ ຂອງຄະນະບໍລິຫານງານພັກກະຊວງການເງິນ ຄັ້ງທີ II ໄດ້ເລືອກຕັ້ງ ຄະນະປະຈຳພັກ ໄດ້ເປັນເອກະສັນກັນຢ່າງສົມບູນ ເລືອກຕັ້ງເອົາ ເລຂາ, ຮອງເລຂາ ແລະ ເລືອກຕັ້ງເອົາ ປະທານ, ຮອງປະທານກວດກາພັກ ຄືດັ່ງນີ້:
5.1 ກອງປະຊຸມໄດ້ດຳເນີນການປ່ອນບັດເລືອກຕັ້ງເອົາຄະນະປະຈຳພັກ ຊຶ່ງປະກອບມີ 5 ສະຫາຍ ຍິງ 1 ສະຫາຍ ຊຶ່ງປະກອບມີ ສະຫາຍ ດຣ. ລຽນ ທິແກ້ວ, ສະຫາຍ ບຸນໂຈມ ອຸບົນປະເສີດ, ສະຫາຍ ນາງ ທິບພະກອນ ຈັນທະວົງສາ, ສະຫາຍ ຄຸນຍົນ ຄຳມະນີ ແລະ ສະຫາຍ ດຣ. ອາດສະພັງທອງ ສີພັນດອນ.
5.2 ກອງປະຊຸມໄດ້ເຫັນດີເລືອກເອົາ ສະຫາຍ ດຣ. ລຽນ ທິແກ້ວ ເປັນເລຂາຄະນະພັກກະຊວງການເງິນ ແລະ ເລືອກເອົາສະຫາຍ ບຸນໂຈມ ອຸບົນປະເສີດ ເປັນຮອງເລຂາຄະນະພັກກະຊວງການເງິນ.
5.3 ກອງປະຊຸມໄດ້ດຳເນີນການປ່ອນບັດເລືອກຕັ້ງເອົາປະທານ ແລະ ຮອງປະເທດກວດກາພັກ ຊຶ່ງປະກອບມີສະຫາຍ ບຸນໂຈມ ອຸບົນປະເສີດ ເປັນປະທານກວດກາພັກ, ສະຫາຍ ທຸມ ຄຳພານິດ ແລະ ສະຫາຍ ບຸນທົງ ໜັ້ນອານົງ ເປັນຮອງປະທານກວດກາພັກ.
6.ກອງປະຊຸມໃຫຍ່ ເຫັນດີເລືອກເອົາຜູ້ແທນສົມບູນຈຳນວນ 6 ສະຫາຍ, ສຳຮອງ 2 ສະຫາຍ ເຂົ້າຮ່ວມກອງປຊຸຸມໃຫຍ່ ຄັ້ງທີ X ຂອງພັກປະຊາຊົນ ປະຕິວັດລາວ.
7.ກອງປະຊຸມໃຫຍ່ ຖືເປັນກຽດຢ່າງສູງທີ່ໄດ້ຮັບຟັງການໂອ້ລົມອັນມີຄວາມໝາຍໜັັກແໜ້ນ, ເລີກເຊີ່ງ, ແທດເຖີງ, ຕົວຈິງ ຈາກສະຫາຍ ດຣ. ບຸນປອນ ບຸດຕະນະວົງ ກຳມະການກົມການເມືອງສູນກາງພັກ, ຄະນະເລຂາທິການສູນກາງພັກ, ຮອງນາຍົກລັດຖະມົນຕີ, ຜູ້ຊີ້ນຳວຽກງານເສດຖະກິດມະຫາພາກ ແລະ ບໍລິການ ຊຶ່ງຄຳໂອ້ລົມດັ່ງກ່າວ ໄດ້ເປັນເຂັມຊີ້ທິດເຍື່ອງທາງ ແລະ ເປັນຂີດໝາຍອັນສຳຄັນ ເພື່ອຄະນະພັກ ແລະ ສະມາຊິກພັກທົ່ວຂະແໜງການເງິນ ນຳໄປຈັດຕັ້ງຜັນຂະຫຍາຍ ໃຫ້ສຳເລັດໜ້າທີ່ ທີ່ກອງປະຊຸມໃຫຍ່ຄັ້ງນີ້ ໄດ້ມອບໝາຍໃຫ້ ພ້ອມນັ້ນ, ສະຫາຍ ໄດ້ມີຄວາມເປັນຫວງເປັນໄຍ ຕໍ່ດ້ານອ່ອນ, ຂໍ້ຄົງຄ້າງ ທີ່ຮຽກຮ້ອງໃຫ້ຄະນະພັກຊຸດໃໝ່ ຕ້ອງສືບຕໍ່ນຳພາປັບປຸງແກ້ໄຂ ເປັນຕົ້ນແມ່ນ 8 ຈຸດອ່ອນ ແລະ 5 ບົດຮຽນທີ່ຖອດຖອນໄດ້ ຈາກນັ້ນ, ສະຫາຍໄດ້ໃຫ້ທິດຊີ້ນຳວຽກງານແຕ່ລະດ້ານ ຢ່າງມີຈຸດສຸມ ຊຶ່ງສະຫາຍຍັງມີຄວາມຫວັງຕໍ່ຄະນະພັກຊຸດໃໝ່ ທີ່ຈະສືບຕໍ່ຊີ້ນຳໆພາ ຈັດຕັ້ງປະຕິບັດມະຕິກອງປະຊຸມໃຫຍ່ ຂອງຄະນະພັກ ໃຫ້ຍາດມາໄດ້ຜົນງານ ແລະ ມີຜົນສຳເລັດໃໝ່ ຍິ່ງໃຫຍ່ກວ່າເກົ່າ.
8.ກອງປະຊຸມໃຫຍ່ ໄດ້ຍ້ອງຍໍສັນລະເສີນຢ່າງສູດໃຈ ຕໍ່ສະມາຊິກພັກ-ພະນັກງານ ແລະ ລັດຖະກອນທຸກຂັ້ນ ທຸກຂົງເຂດວຽກງານໃນທົ່ວກະຊວງ ແລະ ຂະແໜງການເງິນ ທີ່ໄດ້ເສີມຂະຫຍາຍມູນເຊື້ອ ສາມັກຄີຮັກຊາດ, ຮັກລະບອບໃໝ່ ຮ່ວມເປັນຈິດໜຶ່ງໃຈດຽວກັນ ຜ່ານຜ່າຄວາມຫຍຸ້ງຍາກ ແລະ ການທົດສອບນາໆປະການ ເດັດດຽວປະຕິບັດແນວທາງນະໂຍບາຍຂອງພັກ ແລະ ລັດ ກໍ່ຄືນະໂຍບາຍແຜນການທີ່ພັກ-ລັດ ໄດ້ວາງອອກໃຫ້ປະກົດຜົນເປັນຈິງເປັນກ້າວໆ ຊຶ່ງກອງປະຊຸມໃຫຍ່ໄດ້ຮຽນຮ້ອງມາຍັງພະນັກງານ ແລະ ສະມາຊິກພັກ ທົ່ວຂະແໜງການເງິນ ຈົ່ງອອກແຮງຄົ້ນຄວ້າ, ເຊື່ອມຊຶມ ທິດທາງແຜນການ ທີ່ກອງປະຊຸໃຫຍ່ຄັ້ງນີ້ ໄດ້ວາງອອກ, ເຊີດຊູສະຕີຕໍ່ການຈັດຕັ້ງ, ມີລະບຽບວິໄນ, ມີຄວາມສາມັກຄີຕຸ້ມລຸມເປັນປຶກແຜນແໜ້ນໜາ ສືບຕໍ່ຝຶກຝົນຫລໍ່ຫລອມຄຸນສົມບັດສິນທຳປະຕິວັດ ຍົກສູງລະດັບຄວາມຮູ້ຄວາມສາມາດ ໃນທຸກດ້ານໃຫ້ສູງຂຶ້ນຢ່າງບໍ່ຢຸດຢັ້ງ ເພື່ອໃຫ້ສົມຄູ່ກັບໜ້າທີ່ການເມືອງ ທີ່ພັກໄດ້ມອບໝາຍໃຫ້ ແລະ ສົມກັບຄວາມໄວ້ເນື້ອເຊື່ອໃຈ ຂອງປະຊາຊົນບັນດາເຜົ່າ ເພື່ອປະຕິບັດຄາດໝາຍສູ້ຊົນທີ່ກອງປະຊຸມໃຫຍ່ ຄັ້ງທີ II ທີ່ກອງປະຊຸມໃຫຍ່ອົງຄະນະພັກກະຊວງການເງິນ ວາງອອກ ເຂົ້າໃນການປະກອບສ່ວນເຂົ້າໃນການຈັດຕັ້ງປະຕິບັດແຜນພັດທະນາເສດຖະ ກິດ-ສັງຄົມ 5 ປີ ຄັ້ງທີ ໃຫ້ປະກົດຜົນເປັນຈິງ ແລະ ມີຜົນສຳເລັດຢ່າງຈົບງາມ.
ໃນທ້າຍວາລະຂອງກອງປະຊຸມ ສະຫາຍ ດຣ. ລຽນ ທິແກ້ວ ກຳມະການສູນກາງພັກ, ເລຂາຄະນະພັກກະຊວງ, ລັດຖະ ມົນຕີວ່າການກະຊວງການເງິນ ໄດ້ມີຄຳເຫັນຕໍ່ກອງປະຊຸມ ແລະ ໄດ້ກ່າວບາງຕອນວ່າ: ກອງປະຊຸມຄັ້ງນີ້ ພວກເຮົາ ໄດ້ພ້ອມພາກັນເຮັດວຽກດ້ວຍຄວາມຮັບຜິດຊອບສູງ ຈາກບັນດາຜູ້ແທນກອງປະຊຸມໃຫຍ່ ແລະ ໄດ້ດຳເນີນໄປດ້ວຍຄວາມ ເປັນລະບຽບຮຽບຮ້ອຍດີ; ຜົນສຳເລັດຂອງກອງປະຊຸມ ໄດ້ມາແມ່ນຍ້ອນສະຕິປັນຍາ, ເຮັດວຽກດ້ວຍຄວາມຮັບຜິດຊອບ ຂອງບັນດາສະຫາຍຜູ້ແທນ ດັ່ງນັ້ນ, ມັນຈຶ່ງກາຍເປັນຂີດໝາຍສຳຄັນ ແລະ ເປັນບາດລ້ຽວໃໝ່ ເພື່ອຈະນຳເອົາຂະແໜງການ ເງິນ ຂອງພວກເຮົາ ກ້າວຂຶ້ນຢ່າງເຂັ້ມແຂງ ເປັນບ້າດລ້ຽວໃໝ່ແຫ່ງການປັບປຸງ ແລະ ບຸລະນະການຈັດຕັ້ງ ໃຫ້ມີຄວາມເຂັ້ມ ແຂງ ແລະ ໜັກແໜ້ນຂຶ້ນ ພາຍໃຕ້ການນຳພາຂອງຄະນະພັກຊຸດໃໝ່ ທີ່ເປັນຍອດສະຕິປັນຍາຂອງຂະແໜງການເງິນ ເປັນຜູ້ທີ່ໄດ້ຮັບຄວາມໃວ້ເນື້ອເຊື່ອຖື ຈາກສະມາຊິກພັກ-ພະນັກງານ ເປັນຜູ້ໄດ້ຮັບຄວາມເຊື່ອໜັ້ນ ແລະ ໄດ້ມອບຄວາມຮັບຜິດ ຊອບຂອງກົມການເມືອງສູນກາງພັກ ໃຫ້ຊີ້ນຳ-ນຳພາ, ບຳລຸງສຶກສາອົບຮົມ, ບຳລຸງກໍ່ສ້າງພະນັກງານຂະແໜງການເງິນ ແຕ່ສູນກາງຮອດທ້ອງຖິ່ນ, ຮາກຖານໃຫ້ຄວາມໜັກແໜ້ນ, ເຂັ້ມແຂງ ແລະ ຕໍ່ເນື່ອງ ເພື່ອປະກອບສ່ວນສຳຄັນເຂົ້າໃນການປະຕິບັດມະຕີຂອງພັກ ໃຫ້ເກີດໝາກເກີດຜົນເປັນຢ່າງດີ.
ພາຍຫລັງທີ່ສິ້ນສຸດກອງປະຊຸມໃຫຍ່ຄັ້ງນີ້ ຄະນະຈັດຕັ້ງພິທີ ໄດ້ເຊີນບັນດາຜູ້ແທນສົມບູນ ແລະ ແຂກທີ່ມີກຽດ ເຂົ້າຮ່ວມຊົມສີລະປະວັນນະຄະດີ; ປະກອບມີ 8 ບົດເພງ ແລະ 4 ບົດຟ້ອນ ຊຶ່ງໄດ້ຮັບກຽດເຂົ້າຮ່ວມ ຂອງພະນະທ່ານ ບຸນຍັງ ວໍລະຈິດ ຮອງກຳມະການກົມການເມືອງສູນກາງພັກ, ຜູ້ປະຈຳການຄະນະເລຂາທິການສູນກາງພັກ, ຮອງປະທານປະເທດ ທັງເປັນຫົວໜ້າຄະນະຊີ້ນຳວຽກງານ 3 ສ້າງ ຂັ້ນສູນກາງ ແລະ ຍັງມີບັນດາຜູ້ອາວຸໂສການນຳຈຳນວນໜຶ່ງ.
ຂ່າວ, ພາບ ທິວາພອນ
ຂໍຂອບໃຈ